Author: 23
Company: mvsr

Predkladacia  správa
k návrhu skupiny poslancov Národnej rady Slovenskej republiky na vydanie ústavného zákona o ochrane verejného záujmu pri výkone funkcií verejných činiteľov

Podnet
Podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky, predseda Národnej rady Slovenskej republiky požiadal vládu o zaujatie stanoviska k návrhu skupiny poslancov parlamentu na vydanie ústavného zákona o ochrane verejného záujmu pri výkone funkcií verejných činiteľov (tlač 1332).
Problematika, ktorá je predmetom navrhovanej zákonnej úpravy sa dotýka pôsobnosti viacerých ústredných štátnych orgánov; na rokovanie vlády materiál predkladá minister vnútra. 

Stručný obsah
	Účelom návrhu ústavného zákona je ustanoviť podmienky výkonu funkcií verejných činiteľov z dôvodu ochrany verejného záujmu. 

Stanovisko
	Problematiku vo vzťahu k ústavným činiteľom a vyšším štátnym funkcionárom upravuje ústavný zákon č. 119/1995 Z. z. a ochranu verejného záujmu pri výkone funkcií ďalších verejných činiteľov zabezpečujú viaceré zákony, napríklad zákon č. 385/2000 Z. z. o sudcoch a prísediacich, zákon č. 154/2001 Z. z. o prokurátoroch a právnych čakateľoch prokuratúry, zákon č. 302/2001 Z. z. o samospráve vyšších územných celkov (zákon o samosprávnych krajoch). Citované právne predpisy sú účinné relatívne krátky čas, iné zákonné úpravy dosiaľ nenadobudli účinnosť (zákony o štátnej službe a verejnej službe), a teda ich pozitívny vplyv na spoločenské vzťahy ešte nie je dostatočne výrazný, čo však neznamená nevyhnutnosť prijatia novej zákonnej úpravy. Predložený návrh ústavného zákona v porovnaní s platným ústavným zákonom č. 1191995 Z. z. v podstate len rozširuje okruh osôb, na ktoré sa vzťahuje, inak obsah platného ústavného zákona zásadne nemení a preberá ho do svojho obsahu. Preto potreba nového ústavného zákona o ochrane verejného záujmu pri výkone funkcií verejných činiteľov nie je jednoznačná. 
	V jednotlivých článkoch je potrebné upozorniť na niektoré konkrétne vecné problémy, napríklad
•	v čl. 2 sa taxatívne vymedzuje osobná pôsobnosť ústavného zákona; nie je však zrejmé, a to ani z odôvodnenia, z akého dôvodu v ňom chýbajú niektoré kategórie štátnych zamestnancov, napr. príslušníci Policajného zboru,
•	v čl. 3 sa definuje verejný činiteľ obsahovo rozdielne od § 88 ods. 9 Trestného zákona, 
•	čl. 5 (inkompatibilita funkcií) systematicky patrí do osobitných predpisov,
•	čl. 5 ods. 5 a 6 nezohľadňujú čl. 77 ods. 1 ústavy, podľa ktorého funkcia poslanca Národnej rady Slovenskej republiky je nezlučiteľná s výkonom funkcie sudcu, prokurátora, verejného ochrancu práv, príslušníka ozbrojených síl a príslušníka ozbrojeného zboru,
•	čl. 6 ods. 3 je nepoužiteľný vo vzťahu k funkcionárom územnej samosprávy s výnimkou hlavných kontrolórov, pretože nemajú nadriadený orgán ani orgán, ktorý ich ustanovil do funkcie,
•	v čl. 7 ods. 1 písm. e) navrhované riešenie, aby verejný činiteľ oznamoval aj majetkové pomery ďalších osôb žijúcich s ním v domácnosti vzbudzuje obavy o neoprávnenom zásahu do súkromného a rodinného života podľa čl. 19 ods. 2 ústavy,
•	v čl. 8 ods. 5 a 6 sa navrhuje, že rozhodnutie príslušného orgánu je konečné, čo môže narušiť právo osoby na súdnu a inú právnu ochranu zaručenú čl. 46 ods. 1 a 2 ústavy. Okrem toho odňatie platu alebo odmeny verejnému činiteľovi podľa navrhovaného čl. 8 ods. 9 rozhodnutím orgánu podľa osobitného zákona je rozhodnutím o práve, a preto by malo podliehať preskúmavaniu podľa čl. 46 ods. 2 ústavy, avšak takáto úprava v návrhu absentuje,
•	v čl. 8 úprava konania vo veciach ochrany verejného záujmu je problematická vo vzťahu k funkcionárom územnej samosprávy, ktorých vymedzuje čl. 2 písm. f) návrhu ústavného zákona. Napríklad podľa § 13a ods. 1 písm. h) zákona Slovenskej národnej rady č. 369/1990 Zb. o obecnom zriadení, mandát starostu obce zaniká v prípadoch nezlučiteľnosti funkcií ustanovených v § 13 ods. 3 citovaného zákona, to znamená, že mandát starostu obce zaniká priamo zo zákona. Preto o zániku mandátu nemá rozhodovať obecné zastupiteľstvo nadpolovičnou väčšinou všetkých poslancov ako sa to navrhuje v čl. 8 ods. 2 písm. d). Rovnaký problém sa vynára aj pri inkompatibilite funkcií poslancov zastupiteľských zborov obcí a vyšších územných celkov a ďalších funkcionárov územnej samosprávy.

Predložený návrh ústavného zákona ministerstvo vnútra odporúča vláde podporiť s poukázaním na vecné okruhy problémov, z ktorých niektoré sú uvedené v tomto stanovisku a ktoré bude potrebné doriešiť v ďalšom legislatívnom procese v Národnej rade Slovenskej republiky.